喜雪呈李公擇
作者：蘇轍
朝代：宋

paragraphs: 秋來旱已久，雪至亦不薄。
沉沉夜未眠，蔌蔌聲初落。
霏微入疏戶，眩晃先朱閣。
披衣視羣動，照屋始驚愕。
晨起犯清寒，繁陰看溟漠。
喬林凍相倚，隙瓦乾猶爍。
孤村掩圭竇，深徑沒芒屩。
平野恣汗漫，四山增犖埆。
晚色漏斜陽，林光粲相錯。
氛埃一清蕩，疫癘解纏縛。
寒蔬養春芽，宿麥布冬脚。
官居亦何頼，歲事信所託。
逋逃幸一飽，剽盜止羣惡。
無事樂自多，有酒庶可酌。
我行今不久，公到時方昨。
豐穰識天意，暇豫可前約。
齋厨雖無餘，賓客甚易諾。
行須酒壺倒，莫待陰雲剝。